Cigániková, Jana, poslankyňa NR SR (2020-06-05):
Ďakujem veľmi pekne. V prvom rade chcem povedať, že ma mrzí, že tu musíme opäť takto stáť. Je to zrejme chyba komunikácie, ale chyba komunikácie nás neospravedlňuje robiť fatálne chyby, ktoré majú fatálne dopady na zdravotnícky rozpočet, pretože sme tu všetci preto, aby sme chránili pacienta ako si, Marek, správne povedal. A pacienta nebudeme chrániť tým, keď budeme plytvať peniazmi, ktoré pacienti alebo občania tejto krajiny odviedli, a dávať ich do vačku farmafirmám, ktoré už dnes sú, majú dosť veľké zisky. Ja v prvom momente chcem povedať, mne zisky nevadia, viete to všetci. Je to úplne prirodzené, keď niekto podniká, že teda podniká za účelom zisku, a práve preto, že tomu rozumiem, že takto niekto, takto je nastavený, ale resp. aj ľudia chodia do práce preto, lebo chcú mať teda nejakú mzdu atď., jednoducho je to normálne nastavenie, práve preto viem, že možno nie úplne zámerne, ale že je tu, je tu opatrenie, ktoré môže mať fatálny dopad. A je to veľmi komplikované, ale napriek tomu ja to skúsim ctenému plénu vysvetliť a skúsim sa týmto v dobrom prihovoriť aj svojmu kolegovi Marekovi Krajčímu, lebo moje úmysly sú naozaj úprimné a čisté. Ten návrh zákona, ktorý ministerstvo predkladá, je dobrý až na dva body. V podstate ide, aby som vám presne povedala, o čl. II bod 3 a o čl. III celý. V čl. II bod 3 sa pojednáva práve o fixnom doplatku. Ono to znie komplikovane, ono to aj dosť komplikované je, poviem pravdu, ale v podstate ide o to, že keď máte originálnu farmafirmu, ktorá vyvinula nejaký liek, tak ona si v podstate môže desať rokov vypýtať za ten liek koľkokoľvek peňazí preto, lebo je monopolom na trhu. To znamená, nemá žiadnu konkurenciu, pretože má patent na ten liek. Čiže ten výskum a vývoj, ktorý je strašne drahý, a my aj chceme, aby bol, a chceme to aj zaplatiť, lebo je to oprávnená požiadavka, veď chceme, aby lieky teda nejak vznikali, tak ten si v podstate, tá farmafirma, reflektuje do tej ceny za desať rokov, hej. Po desiatich rokoch prichádza k tomu, že ten patent na ten liek prestáva platiť a v tom momente môžu všetky ostatné farmafirmy začať vyrábať kópiu toho lieku. Ja chcem, prosím vás, ja dúfam, Marek, že sa nedostaneme do diskusie o tom, že či generikum, alebo biosimilár je rovnako účinný, ale teda chcem zdôrazniť a viete si to zrejme aj normálne laicky predstaviť, že my v 21. storočí na tej úrovni, akej sme, čiže konkurenčné firmy proste rozdrvia ten liek, analyzujú ho a urobia kópiu, ktorá je úplne presná a presná v tej účinnej látke atď. A prechádza to potom ešte kontrolou na úrovni Európskej únie, na úrovni ŠÚKL-u, je to veľmi prísne. Má to strašne veľa konkrétnych bodov a ešte sú tam aj následné opatrenia, ktoré keby teda sa náhodou tieto úrady pomýlili, tak vedia to vlastne aj lekári, občania zvrátiť. Týmto chcem povedať, že generikum je naozaj náhradou, veľmi dobrou náhradou originálneho lieku. A v podstate tento moment, keď prichádza konkurencia tomu lieku, je jediný dôvod, prečo farmafirma zníži cenu. Veď prečo inak by to robila? Však ona by potom donekonečna pýtala ten, tú drahú sumu, ktorú má za tých prvých desať rokov. Logicky, lebo však prečo by to nerobila, keď môže? No a tu prichádza k úplne opodstatnenému boju tých, alebo pochopiteľnému, nie opodstatnenému, pochopiteľnému boju tých originálnych farmafiriem, aby si udržali ten stav, kedy im z verejných financií platíme tú veľkú sumu, čo najdlhšie. Samozrejme, tento zárobok im pokazí, keď príde generikum. Generikum môže na náš trh vstúpiť iba v prípade, ak dá cenu o 45 % nižšiu. V prípade biosimiláru rozdiel medzi tým, jedno že je chemické, druhé je teda na nejakej, na nejakej biologickej báze, ale v podstate má to nahradiť ten existujúci originál, tak pri biosimilári je tá zľava 25 % z ceny. No, a teraz my máme tento fixný doplatok, ktorý hovorí o tom, že pokiaľ teda príde na trh ten, tá náhrada lieku, ktorá je lacnejšia, a ten originálny liek sa chce teda na, na tú istú cenu, chce dať tú istú zľavu, aby sa dostal, aby bol trhovo zaujímavý, pretože keď by tam bol doplatok a zároveň na trhu existuje liek, ktorý je zadarmo, tak žiadny pacient si dobrovoľne nevyberie doplatok, lebo má na trhu inú možnosť. Takže v záujme vlastných ziskov tie farmafirmy vždy sťahujú ceny, vždy sa to stalo. Vždy. Nestalo sa ešte, že by nestiahli cenu lieku, vždy ju stiahnu, ale ešte pred tým, ako ju stiahnu, skúšajú všetko urobiť pre to, aby to zostalo tak, ako to je, logicky, hej. A my máme tento paragraf vo fixnom doplatku, ktorý hovorí, že nestačí len stiahnuť cenu na strane, na strane pacienta, ale musí stiahnuť cenu aj na strane poisťovne. Musí teda aj verejnému poisteniu vlastne ušetriť. Je to, je to dobrý paragraf preto, lebo, lebo jednoducho dáva dôvod tým generikom, aby prišli na náš trh. Keby toto nebolo, tak vlastne načo by sem niekto išiel? Keď sem príde, tak tá originálna firma spraví len to, že stiahne cenu a ďalej sa predáva jej liek, na ktorý sú pacienti zvyknutí 10 rokov, a my prichádzame o motiváciu, aby sem stúpili, toto je veľmi vážna vec. A my do tejto vážnej veci vstupujeme teraz v zákone o COVID-e, ktorý aleže s týmto aleže vôbec nič nemá, aleže vôbec nič. Od 1. 7. vraj mu stúpnu doplatky, veď to sme, akože sa tu ideme tváriť, že, že, že toto je pravda, Marek? Veď doplatky predsa vznikajú len tam, kde existuje generikum alebo biosimilár. A ty vieš, že máme druhý paragraf, práve ten čl. III ty teraz ideš rušiť a ten hovorí o tom, že tá výnimka z doplatku, teda to, že tá farmafirma nebude musieť odpustiť tomu verejnému poisteniu tú časť, tak, tak vlastne tá výnimka v podstate, ospravedlňujem sa, sa to snažím, čo najjednoduchšie uchopiť, ale v podstate ju môže porušiť, môže neuplatniť tú zľavu tomu verejnému poisteniu iba v prípade, ak existuje generikum. Čiže ak generikum neexistuje, ak neni tá konkurencia lacnejšia, v tom prípade môže on dať iba zľavu tomu pacientovi a nemusí dávať tomu verejnému poisteniu a pacient je v poriadku. Čiže opäť nevzniká doplatok. Ak hovoríš, že sú aj generiká, kde vzniká, to je oprávnene, to je z medicínskych dôvodov, lebo, samozrejme, máme antibiotiká rôzne, rôzne lieky, kde oprávnene a zámerne je nejaký nízky doplatok preto, aby pacienti ním neplytvali, aby si ho nepýtali len tak, lebo im to škodí, hej. Ale aj v tomto prípade sú napríklad sociálne odkázané skupiny chránené. Veď my máme v zákone napísané, že keď majú doplatok vyšší ako 12 euro za tri mesiace, hej, že štyri eurá za mesiac a tri mesiace im poisťovne vracajú všetko nad 12 euro, všetko im vracajú naspäť, dôchodcom, deťom, invalidom. No a my ideme teraz, ja vám to poviem na rovinu, toto je že čistý lobing farmafiriem originálnych, ktorý sa dostal k ministrovi zdravotníctva, a mňa by naozaj zaujímalo, cez ktorú osobu, a my to ideme robiť, ony sú, vy si uvedomte, že Penta je dedinská filiálka oproti farmafirmám. To je, že ony majú rozpočet národných štátov, hej, že teda nejakých iných, hej, ony majú rozpočet štátov, ony majú zaplatených šikovných ľudí, oni sú veľmi šikovní a dostanú sa, kam potrebujú. A my teraz ideme takýto zákon dávať do COVID-u bez medzirezortného pripomienkového konania a s dopadovkou, Marek, prosím ťa, s dopadovkou, kde píšete, že toto bude mať úsporu 2 mil. eur? Tak, prosím ťa, ja by som chcela vidieť, že kde konkrétne. Ja chcem vidieť, jak ste vypočítali dopadovku, pretože teda toto keď bude mať úsporu, tak ja zožerem kefu. Lebo úsporu toto mať nebude ani náhodou, nemá mať ako. Nemá mať ako. Jediné, čo sa stane, je, že spôsobíme, že vlastne neprídu tie, neprídu na trh tie vlastne generické lieky. Ja prečítam, čo som si k tomu napísala. Ja som sa ti snažila, Marek, ty vieš, aj esemesku posielať, aj komunikovať. Bohužiaľ, nehovorím, to neni obvinenie, to je len vysvetlenie, že teda je to v dobrom úmysle, ale, bohužiaľ, neprišlo k tej komunikácii, tak to musíme riešiť tu. Napísala som si k tomu, že nie je dôvod na takýto legislatívny zásah, v núdzovom stave situácia aleže vôbec nesúvisí s COVID-19. A toto je presne to, čo sme hovorili, že my v tomto budeme iní. To sa chceme podobať tej vláde pred nami? Že keď sa nám tam hodí, lebo proste tak, vynecháme to, to je najväčší problém. Ja chápem aj ten dobrý úmysel a môžeš si to myslieť, ale prečo vynechávame to medzirezortné pripomienkové konanie, kde všetci môžu argumentovať o takto vážnej odbornej téme? Prečo to vynechávame? Toto je najväčší problém. Daj to normálne, daj to ako normálny zákon a ja s tým budem úplne okej. Chcem povedať, že je tam, že to je, že implementácie úplne bez dopadovej štúdie. Tá dopadovka, kde sú samé nuly a je tam číslo že mínus 2 mil., to je že taká kravina, že dlho som väčšiu nevidela. INEKO hovorí predpoklad, že, že namiesto úspory tam bude, sa minie o 30 mil. viacej preto, lebo neprídu generiká. Je to ich odhad, ja ešte k tomu prečítam. Žiadnemu pacientovi nehrozí vplyvom súčasnej legislatívy doplatok. Ak by aj hrozil doplatok, je tam to chránenie, tá 
12-eurová hranica. Ak by aj hrozil doplatok, my tu máme, samozrejme, možnosť, ako komunikovať s farma, á, farmafirmy s poisťovňami, keď už chcú zostať na trhu a chcú mať zisk, aj to budú robiť, samozrejme. Tak existuje takzvané managed entry agreement, kde sa vedia s tou poisťovňou zvlášť dohodnúť. My vieme riešiť individuálne prípady a robíme obrovskú chybu, keď kvôli individuálnym prípadom akože pochováme celý trh. My ideme brániť tomu, aby nám sem chodili generiká, čo, čo je jediné, čo nám pomáha usporiť verejné financie v zdravotníctve, ktoré strašne potrebujeme. Ide len o snahu niektorých spoločností neznižovať svoje oficiálne ceny a možnosť kompenzovať doplatky cez, cez, vlastne cez dobropisy distribútorov. Touto zmenou sa výrazne zníži predpisovanie biosimilárnych liekov a generík, ktoré by mali byť hlavným nástrojom pri šetrení finančných zdrojov. No a chcem povedať, že je to priamo v rozpore s odporúčaním ekonomického inštitútu INEKO a výrazne sa tam zhorší transparentnosť cenovej súťaže pri predaji liekov. Chcem povedať, je to v rozpore s programovým vyhlásením vlády, kde v časti zdravotníctvo hovoríme o tom, že budeme všetko poctivo merať a vyhodnocovať. Toto sme pri tomto bode nespravili. Chcem povedať konkrétny príklad. Národný tender na molekulu etanercept vyhral biosimilárny liek. Dochádza k výraznému poklesu ceny, keďže biosimilárny výrobca počíta s navýšením svojho trhového podielu. On sem prichádza preto, lebo ráta s market cherom. Inak načo bude robiť tie papierovačky a opičky, keď príde sem a vie, že aj tak nepredá ani jednu škatuľku? Oni sem preto prichádzajú, lebo vedia, že keď dajú nižšiu cenu, tak, tak budú mať nejaký záber, budú mať nejaký, nejaký zisk. A keď a my robíme všetko preto, aby sme tomuto trhovému správaniu zabránili. A potom bránime tomu, že nám sem prídu. A potom nebudú mať tie originál farmafirmy aleže vôbec žiadny dôvod znižovať cenu. Čo akože majú dobré srdce, takto urobia? Nie, ony to spravia len vtedy, keď im príde konkurencia. A vždy, keď príde konkurencia, môžu hroziť doplatkom, budú rozprávať o tom, aký tam bude doplatok. Ale realita je tá, že vždy znížili cenu nakoniec, lebo chcú zarobiť. Furt, proste nula je menej, ako zarobiť aspoň niečo. Originálny výrobca nemusí znižovať teda pri tomto cenu, iba formou dobropisov kompenzuje distribútorovi rozdiel. Biosimilárni výrobcovia nemajú žiadnu motiváciu vstupovať na trh a znižovať cenu v tendroch, pretože sa nedokážu na trhu presadiť. Chcem citovať INEKO, pána Goliáša, v analýze, ktorá sa tomuto venuje: „Uvedená výnimka z fixného doplatku môže odrádzať výrobcov lacnejších liekov vrátane generických a biosimilárnych vstúpiť na trh, resp. im sťažuje podmienky udržať sa na trhu. Súčasne znižuje motiváciu výrobcov lacnejších liekov znižovať ceny, keďže vďaka kompenzácii doplatku pacienta na nulu sa trhové postavenie drahšieho lieku zmení len veľmi ťažko.“ Citácia INEKO ďalšia: „Konkurenčný tlak biosimilárnych liekov znižuje ceny liekov s rovnakou účinnou látkou.“ Vďaka tomu môže byť podľa orientačného odhadu INEKO v najbližších rokoch realizovaná úspora vo verejných zdrojoch vo výške 23-30 mil. eur ročne. Navrhovaná zmena absolútne vylučuje zvyšovanie podielu biosimilárnych liekov a jednoznačne je namierená proti šetreniu finančných zdrojov. Oslovila som generikov. Marek mi, ty si mi povedal, že ak niekoho obviňujem, že lobuje za originalistov, tak ja lobujem za generikov, ja sa k tomu chcem priznať. Ja jasné, že lobujem. Však lobujem za konkurenciu. Keď to neurobíme, tak my ich v živote nedonútime, tie farmafirmy, znižovať cenu. Jasné, že lobujem za generikov v zmysle, že lobujem za pacientov. Lebo keď raz dám niečo tej farmafirme do vačku, tak na druhom konci mám decko, ktorému neviem kúpiť vozíček. A generici k tomu vravia: „Nevidíme dôvod na takýto legislatívny zásah v núdzovom stave, lebo znamená rozširovanie koša pre finančne náročné lieky, ktoré by mohli aplikovať výnimku z fixného doplatku.“ To je ten prvý paragraf, tam sa, prosím pekne, úplne nezmyselne, aj to, čo sa horko-ťažko vybudovalo, sa ničí, lebo teraz máme ten fixný doplatok nastavený tak, že vlastne firma ho môže porušiť, to znamená, nemusí dať zľavu tomu verejnému poisťov... pri všetkých liekoch, ktoré stoja viac ako približne 50 euro. Lebo máme tu hranicu na 5 % z priemeru minimálnej mzdy spred dvoch rokov, čo bola približne tisícka, tak si prestavte, že lieky drahšie ako 50 euro, tam vlastne je tá, a zároveň ten druhý odsek hovorí o tom, že a zároveň má v tej istej úhradovej skupine konkurenciu, tak vtedy tá farmafirma vlastne môže porušiť ten doplatok a môže urobiť, môže urobiť to, že dá zľavu iba poistencovi, čo je, čo je úplne dostatočný kôš na to, aby sa realizovali. Nie, my to ešte bez diskusie ideme znižovať na lieky od 30 eur na 3-percentá. Nezmyselne, hej. „Nesúvisí to takisto s COVID-19“, píšu, navyše v skrátenom legislatívnom konaní, nemá to opodstatnenie. Implementuje sa bez dopadovej štúdie, naďalej bude pretrvávať porušenie hospodárskej súťaže pre viac molekúl. Stráca sa motivácia predpisovať generiká, biosimiláry, zmení hranice doplatku pacienta z 5 % priemernej mesačnej mzdy zamestnanca na doplatok vyšší ako 3 percentá, znamená viac vynaložených nákladov zo štátnych verejných zdrojov na lieky. Opäť sa vraciam k tej dopadovke, jak ste vy prišli na tie, na tú úsporu 2 mil., mňa by to fakt zaujímalo? A dôjde k plytvaniu finančných zdrojov na lieky. Ja by som chcela ešte na záver povedať, že najväčší problém tohoto celého, lebo tam je priestor na diskusiu, aj ten úmysel. Ja určite ministerstvu verím, že je tam strach z toho, že vzniknú tie doplatky. Veď toto farmafirmy robia celú dobu. Vždy, keď má prísť k revízii úhrad, čo robí to isté vlastne, že porovnáva tú cenu konkurencie, vždy, keď má prísť k referencovaniu, je to ťažká téma, málokto sa v nej vyzná, málokto sa tomu venuje. Pochybujem, a to nemyslím ako urážku, že, že väčšina pléna o tomto niečo vie preto, lebo je to strašne komplikované. Ale minister zdravotníctva jasné, že o tom niečo musím vedieť, určite sa aj pokúša. A keď sa pokúša, alebo aj vie, samozrejme, to nechcem tým povedať, že nevie ani náhodou, prepáč, ak to tak vyznelo. Ale chcem len povedať, že keď sa teda, samozrejme, snaží, aj ja by som sa snažila zistiť čo najviac. Áno, tak prichádzajú k nemu ľudia, ktorí mu poradia takúto vec. A ja by som teda veľmi spozornela na mieste ministra zdravotníctva, keď mi príde niekto poradiť toto bez dopadovky, bez medzirezortného pripomienkového konania. Lebo aj keby mal pravdu a myslel to dobre, tak predsa prečo neísť normálnou legislatívou? Čiže moja najväčšia výhrada smeruje k tomu, že to nemá nič s COVID-19. A ak to ministerstvo chce predložiť a má argumenty, ktoré, Marek, určite máš, tak potom to predložte normálne. Ale nie takýmto spôsobom, pretože nám sa môže stať, Marek, ty neuveríš, ale nám sa môže stať, že sa mýlime a potom nám na to zomrú ľudia. To sa môže stať. Ďakujem pekne.